संभलकर बोलें इंग्लैंड के क्रिकेटर : युवराज  
युवराज सिंह ने इंग्लैंड के बड़बोले मीडिया और खिलाड़ियों को आड़े हाथों लेते हुए कहा कि उन्हें बोलते समय सावधान रहना चाहिए।
मध्यक्रम के बल्लेबाज युवराज सिंह ने इंग्लैंड के बड़बोले मीडिया और खिलाड़ियों को आड़े हाथों लेते हुए कहा कि उन्हें बोलते समय सावधान रहना चाहिए, क्योंकि हम जो बोलते हैं, वह हम तक लौटता है।  युवराज ने एक प्रचार कार्यक्रम से इतर कहा कि इंग्लैंड के मीडिया और खिलाड़ियों ने बहुत कुछ कहा, लेकिन जो हम कहते हैं, वह हम तक लौटता भी है। खिलाड़ियों को बोलते समय सजग रहना चाहिए। उनका इशारा इंग्लैंड के खिलाफ मौजूदा शृंखला में भारत की जीत से था। इससे पहले इंग्लैंड दौरे पर भारतीय टीम को टेस्ट, वनडे शृंखला और टी-20 मैच में पराजय झेलनी पड़ी थी।  युवराज ने युवा खिलाड़ियों खासकर विराट कोहली की जमकर तारीफ की। उन्होंने कहा कि युवाओं ने अच्छा खेला। उन्होंने जिम्मेदारी निभाई। विराट काफी स्वाभाविक और दिलचस्प क्रिकेटर है। वह गेंद और बल्ले दोनों से उपयोगी है और बेहतरीन फील्डर भी है। अंगुली की हड्डी टूटने के कारण टीम से बाहर युवराज ने कहा कि वह तेजी से ठीक हो रहे हैं और तैयारी के लिए आगामी घरेलू टूर्नामेंटों में खेलेंगे।